US-taalbeleid: AfriForum stel regsaksie inUniversiteit Stellenbosch. Foto: Facebook AfriForum se regspan het Vrydag ŉ aanmaning aan die uitvoerende bestuur van die Universiteit van Stellenbosch (US) beteken. Dit volg nadat dit onder die aandag van AfriForum gekom het dat minstens twee van die universiteit se fakulteite glo besluit het om af te wyk van die taalbeleid van die US soos deur die universiteitsraad, met instemming van die senaat, bepaal is. “AfriForum is van mening dat hierdie fakulteitsrade se besluite strydig is met die US se taalbeleid asook met die kontrakooreenkoms wat studente met die US sluit en wat op daardie taalbeleid berus,” het Hein Gonzales, AfriForum se woordvoerder, Sondag gesê. Op 25 Januarie 2016 het die fakulteitsraad van Regsgeleerdheid onder meer besluit: Gonzales het ŉ ultimatum aan die US gestel om voor of op Dinsdag 2 Februarie 2016 onomwonde die versekering te gee dat die bestuur stappe sal doen om die inwerkingstelling van hierdie afwykende besluite te verhoed. “By versuim sal ons sonder verdere verwysing na die US-bestuur by die hooggeregshof om ŉ dringende hofbevel teen die US aansoek doen om die inwerkingstelling van hierdie besluite te voorkom en die inwerkingstelling van die taalbeleid af te dwing ten einde ons lede se regte te beskerm.” Gonzales het bygevoeg dat die US-bestuur nie skroom om onwettige en onreëlmatige besluite te neem nie, en nog minder om dit in werking te stel. “Dit is tyd dat die US-bestuur tot verantwoording geroep word deur die uitvoerende raad.”